《刘羽庭太守携酒访余北郊赠诗荅之》
明代·乌斯道

萧萧五马出林郊，窄窄幽栖在草茅。康乐有诗曾梦草，少陵无酒继行庖。

倚栏天接清江表，俯几云飞绿树梢。岂料高情千载上，竟忘身与布衣交。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。